Þorvaldur er ánægður að fá tækifærið og hlakkar til komandi tíma " Ég þekki til margra leikmanna í Skagaliðinu og hópurinn hefur verið í góðu jafnvægi þó svo að stigin hafi ekki alveg verið að detta inn í Pepsídeildinni . Mannskapurinn er í góðu standi og allt eru þetta drengir sem vilja ná langt í fótbolta . Ég hef trú á því að drengirnir leggi sig alla fram í verkefnin sem framundan eru og ef það tekst þá fara stigin að tikka inn , ég hef enga trú á öðru . Ég er virkilega ánægður með að hafa fengið það tækifæri að taka við Skagaliðinu , “ segir Þorvaldur Örlygsson nýráðinn þjálfari Skagamanna í fótboltanum . Aðstoðarmenn hans í þjálfarateyminu hjá ÍA verða Dean Martin og Jón Þór Hauksson . Þorvaldur er sem kunnugt er einn af reynslumestu þjálfurum landsins og átti áður en hann snéri sér að þjálfun farsælan feril í atvinnumennskunni , meðal annars í því fornfræga félagi Notthingham Forrest í Englandi þar sem hann spilaði undir stjórn þess fræga framkvæmdastjóra Brian Clough . „ Ég get ekki sagt annað en að þetta leggist bara virkilega vel í mig . Þetta bar auðvitað brátt að eftir að Þórður Þórðarson ákvað að stíga til hliðar , sem mér fannst reyndar leitt að heyra , enda hafði Þórður unnið gott starf bæði sem leikmaður og þjálfari fyrir ÍA . Ég þekki auðvitað Þórð sjálfur frá mínum tíma með KA , en hann lék þar undir minni stjórn og stóð sig þar virkilega vel í markinu . En það skiptast á skin og skúrir í þessu eins og öðru og hlutirnir geta verið fljótir að breytast í boltanum , “ segir Þorvaldur í spjalli við skrásetjara heimasíðu Knattspyrnufélags ÍA . Þorvaldur var í fríi fyrir norðan þegar Þórður Guðjónsson framkvæmdastjóri félagsins hafði samband og viðraði þá hugmynd að Þorvaldur tæki við Skagaliðinu . „ Mér fannst það strax spennandi kostur en í kjölfarið hitti ég Þórð , Inga Fannar formann KFÍA og Örn Gunnarsson stjórnarmann þar sem við fórum betur yfir málin . Eftir þann fund og stuttan umhugsunartíma var þetta aldrei spurning í mínum huga . Skaginn er klúbbur sem býr yfir mikilli hefð og sögu og ég held að flestir fótboltaþjálfarar á Íslandi geti verið sammála um að það sé virkilega spennandi tækifæri að fá að taka við Skagaliðinu . Ég er því bara virkilega ánægður með að hafa fengið það tækifæri og hlakka til tímanna sem framundan eru , enda er allt vinnuumhverfi og aðstaða til mikillar fyrirmyndar hér í fótboltabænum á Akranesi , “ sagði Þorvaldur Örlygsson skömmu eftir að hann skrifaði undir samning við ÍA sl. miðvikudag .